|  |
| --- |
| Notat  24. juni 2014  J.nr. 14-0357670  Proces og Administration  TGN/AC |

|  |
| --- |
| Høringsnotat om udkast til lovforslag om hurtig afslutning i visse klagesager mv. |

Lovudkastet indeholder følgende væsentligere elementer:

Det foreslås, at det bliver muligt at afslutte klagesager, hvori SKAT og klager er enige om resultatet uanset medholdsgrad. Genoptagelse er i dag betinget af, at klageren får fuldt medhold. Ved forslaget vil flere klagesager kunne afsluttes hurtigere, jf. § 1, nr. 3.

Det foreslås, at reglerne om kompetencen til at træffe afgørelse om omkostningsgodtgørelse til syn og skøn præciseres, jf. § 1, nr. 6.

Det foreslås i overensstemmelse med skatteministerens pressemeddelelse af 5. februar i år, at der ydes omkostningsgodtgørelse i domstolssager om ejendomsvurdering og motorregistrering m.v. Der er tale om en fejlopretning af lov om en ny klagestruktur på skatteområdet, jf. § 1, nr. 5 og 10.

Det foreslås at lovfæste gældende administrativ praksis, hvorefter der ydes omkostningsgodtgørelse for udgifter til sagkyndig bistand i forbindelse med behandling af hjemvisningssager og for afsluttende arbejder som opfølgning på en klagesag. Forslaget skyldes en dom fra Højesteret fra oktober 2013, jf. forslagets § 1, nr. 5 og 11.

Det foreslås at præcisere, at hvis den godtgørelsesberettigede har overdraget et krav på omkostningsgodtgørelse til den sagkyndige, og udbetaling er sket til denne, kan SKAT rette et evt. tilbagebetalingskrav mod den sagkyndige, for hvilket forslaget samtidig sikrer udpantningsret, jf. § 1, nr. 7, 12, 13 og § 2, nr. 2.

Der foreslås en prioriteret dækning ved inddrivelsen af private krav på underholdsbidrag, så den i den nugældende regel utilsigtede sidestilling med offentlige bidragskrav fjernes, jf. § 2, nr. 1.

Det foreslås, at alle registreringer inddrages, hvis en virksomheds hovedregistrering, typisk for moms, inddrages pga. fire foreløbige fastsættelser. Virksomheden vil typisk ikke kunne fortsættes, hvis hovedregistreringen inddrages, jf. § 3, nr. 1-4.

Det foreslås, at den ratevise betaling af restskat, der vedrører driften af en enkeltmandsvirksomhed, medregnes i de fire tilfælde med forsinket betaling inden for de seneste 12 afregningsperioder, der er en betingelse for at kræve sikkerhedsstillelse hos igangværende virksomheder. B-skat er omfattet, hvorfor også en sådan restskat bør være omfattet, jf. § 3, nr. 5.

Det foreslås, at restancekravet ændres fra (over) 25.000 kr. til (over) 50.000 kr. som yderligere betingelse for sikkerhedsstillelse. Hermed udelukkes en omgåelsesmulighed bestående af lukning af en virksomhed, der pga. en restance på højst 50.000 kr. er blevet afkrævet sikkerhedsstillelse, hvorefter en ny virksomhed anmeldes til registrering, hvor sikkerhedsstillelse forudsætter et krav på over 50.000 kr. i den anden (nu lukkede) virksomhed, jf. § 3, nr. 5.

Det foreslås, at kravet om konstateret insolvens i en anden virksomhed ændres til restance, når det vurderes, om en virksomhed som betingelse for sin registrering for moms m.v. skal stille sikkerhed. Konstatering af insolvens kræver normalt en dyr udlægsforretning. Der vil fortsat være et krav om kritisabel adfærd, fx konkursrytteri, jf. § 3, nr. 6.

Det foreslås ved registrering med tilbagevirkende kraft at inkludere et forventet tilsvar fra perioden med uregistreret drift ved evt. krav om sikkerhedsstillelse. Herved hindres en urimelig fordel ved uregistreret drift, jf. § 3, nr. 7.

Det foreslås i sikkerheden, når en enkeltmandsvirksomhed afkræves sikkerhedsstillelse ved sin registrering, at inkludere restancer fra indehaverens tidligere, nu afmeldte enkeltmandsvirksomhed, der inden afmeldelsen blev afkrævet sikkerhedsstillelse, for at hindre en omgåelse, der er mulig, fordi sikkerheden alene omfatter et forventet tilsvar i 3 mdr., jf. § 3, nr. 8.

Det foreslås, at også personskatter, der vedrører virksomhedens drift, skal være rettidigt betalt de seneste 12 måneder for at få frigivet en stillet sikkerhed. Forslaget skyldes, at personskatter ved en fejl ikke er nævnt i den pågældende bestemmelse, jf. § 3, nr. 9.

Det foreslås at tillade virksomheder, der er etableret her i landet, men alene har leverancer til udlandet, at blive momsregistreret. Forslaget skyldes hidtidig praksis, der har tilladt registrering i en sådan situation. Landsskatteretten er dog gået videre og har tilladt momsregistrering af virksomheder, der hverken har etablering eller leverancer her i landet. Det har dog ikke været hensigten med lovgivningen. Forslaget retter op på dette, jf. § 4, nr. 2.

Der foreslås en angivelsesfrist på 14 dage, når momsregistreringen inddrages, idet det ikke er rimeligt at udsætte SKAT for den øgede tabsrisiko med de nugældende frister, jf. § 4, nr. 3.